钦定古今图书集成/理学汇编/文学典/第097卷 > 杜琼
## 钦定古今图书集成/理学汇编/文学典/第097卷 > 杜琼

按《列朝诗集》：“琼字用嘉，吴县人。从陈继先生学，博综
古今。为文和平醇实，本乎理道。诗以博达为宗。尤善
写层峦叠嶂，师法董源，秀润可观。性至孝友。父名玉，
终身讳玉，尝刲股，已母疾，有司将上其事，请移以旌
母节。每求贤诏下，有司辄首举。郡守况锺两荐之，固
辞不出。自号鹿冠老人。晚而徙家东原，得朱长文乐”
圃，家焉，学者称“东源先生。”戴鹿皮冠，持方竹杖，出游
朋旧，逍遥移日，归而菜羹粝食，怡怡如也。卒年七十
有九。三吴会葬者数千人，门生赵同鲁辈私谥曰“渊
孝先生。”同时有邢量，用理居封门，不娶，不畜奴婢，足
迹不出里门，于书无所不通。吴中布衣高隐、王仲光、
韩公望之后，杜、邢实继踵焉。